CELEX: 62008TN0576
Language: sk
Date: 2008-12-23 00:00:00
Title: Vec T-576/08: Žaloba podaná 23. decembra 2008 – Nemecko/Komisia

7.3.2009   
            
            
               SK
            
            
               Úradný vestník Európskej únie
            
            
               C 55/43
            
         Žaloba podaná 23. decembra 2008 – Nemecko/Komisia
   (Vec T-576/08)
   (2009/C 55/77)
   Jazyk konania: nemčina
   Účastníci konania
   
      Žalobkyňa: Spolková republika Nemecko (v zastúpení: M. Lumma a B. Klein, splnomocnení zástupcovia)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť nariadenie Komisie (ES) č. 983/2008 z 3. októbra 2008, ktorým sa prijíma plán prideľovania prostriedkov, ktoré sa v rozpočtovom roku 2009 majú vyúčtovať členským štátom na dodávku potravín z intervenčných zásob v prospech najodkázanejších osôb v Spoločenstve,
            
         
               —
            
            
               zachovať účinky zrušeného nariadenia,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobkyňa navrhuje zrušiť nariadenie Komisie (ES) č. 983/2008 z 3. októbra 2008 (1), ktoré obsahuje plán na pridelenie potravín najviac odkázaným osobám v Spoločenstve.
   Podľa názoru žalobkyne nariadeniu chýba právny základ v práve Spoločenstva. Bolo síce prijaté na základe nariadenia (ES) č. 1234/2007 (2), ktoré má zase právny základ v spoločnej poľnohospodárskej politike Spoločenstva (články 36 ES, 37 ES v spojení s článkom 33 ES), nespĺňa však požiadavky, ktoré sú v ňom stanovené.
   Plán bol pôvodne zavedený ako dodatočná kompetencia k spoločnej poľnohospodárskej politike, keďže na sociálne účely boli používané v podstate existujúce intervenčné zásoby. No už niekoľko rokov pracuje plán výlučne s odkupovaním potravín na trhu, keďže z dôvodu reforiem spoločnej zahraničnej politiky intervenčné zásoby takmer neexistujú. Žalobkyňa považuje plán dnes za čisto sociálno-politický nástroj Spoločenstva, pre ktorý neexistuje žiaden právny základ (zásada pridelených právomocí).
   Napadnuté nariadenie tak nie je v súlade s požiadavkami článku 27 ods. 2 nariadenia č. 1234/2007, ktorý umožňuje odkupovanie potravín pre plán iba pri momentálnej kapacite intervenčných zásob. Medzičasom sa z vysoko prevládajúceho odkupovania stal trvalý stav.
   Napadnuté nariadenie nesleduje ani žiaden z cieľov spoločnej poľnohospodárskej politiky, ktoré sú uvedené v článku 33 ods. 1 ES.
   Na zmiernenie ťažkostí pri dosiahnutí ročného plánu žalobkyňa navrhuje, aby Súd prvého stupňa obmedzil účinky zrušenia na ustanovenie o odkupovaní v článku 2 v spojení s prílohou 2 nariadenia č. 983/2008.
   
      (1)  Nariadenie Komisie (ES) č. 983/2008 z 3. októbra 2008, ktorým sa prijíma plán prideľovania prostriedkov, ktoré sa v rozpočtovom roku 2009 majú vyúčtovať členským štátom na dodávku potravín z intervenčných zásob v prospech najodkázanejších osôb v Spoločenstve (Ú. v. EÚ L 268, s. 3).
   
      (2)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, s. 1).